Tisztelt hölgyeim és uraim, 
sok szeretettel köszöntöm mindnyájukat ezen a különleges jelentőségű kiállítás megnyitón. Mert a PIRK-kiállítás nemcsak művészeti esemény, hanem szimbolikus hazatérés is: lehetőség arra, hogy az életmű visszatérjen a festő gyökereihez, és hogy a galántai közönség személyesen találkozhasson azzal az örökséggel, amely generációkon átívelően gazdagította a magyar képzőművészetet. Ez a retrospektív jellegű kiállítás végigkíséri a művész életútját a nagybányai művésztelep meghatározó élményeitől az olaszországi tanulmányutak szín- és fényhatásain át a szentendrei évtizedek bensőséges tájaiig. Az akvarellek, temperák és olajfestmények érzékeny látásmódról, erőteljes festői kifejezésről és mély emberi elkötelezettségről tanúskodnak.
De kezdjük az elején! Bár Pirk János életének éppen a legelejét, a Taksonyban töltött gyermekkorát fedi a leginkább homály. 1903. július 22-én született Galántán. Édesapja, Pirk József az Esterházyak számára dolgozott saját műhelyében és munkásaival. Nyerges, kárpitos, szíjgyártó, címerfestő volt. Édesanyja, Panyik Julianna egyszerű parasztlány volt. 11 testvérből 3-an maradtak életben, meghalt az édesapjuk, majd az édesanyjuk is. Még csak 12 éves volt, amikor az akkori Magyarország másik csücskébe, Szatmárnémetibe került egy rokon családhoz. Bár ellátogatott Taksonyra a családjával és felkereste az egykori házat, az elárvultság érzése olyan mély nyomott hagyott, hogy a korai évekről nagyon keveset mesélt gyermekeinek.
Annál többet a Szatmárnémetiben töltött évekről. A befogadó család nem egyenes ági rokonság, ő mégis nagyapaként emlegeti a családfőt. Szeretetteljes, nyitott, támogató közeg fogadta, ahol kiváló rajztehetsége is megmutatkozott. A kiállításon látható a Kártyázók c. szénrajzra, amely a petróleumlámpa fényében együtt ülő alakok meghitt hangulatát ragadta meg. A téma egész életén át visszatért munkáiban, emlékezetében a szegényparaszti, tanyasi lét ellenére idilli időszakként élt tovább, s többször újrafestette a témát. Nagybányán korán felfigyeltek tehetségére: rajzai elnyerték Thorma János és Réti István elismerését, utóbbi támogatásával került 1924-ben a képzőművészeti főiskolára. A nyarakat rendszeresen Nagybányán töltötte, ahol a dolgozó paraszti figurák, helybeliek portréi és a város jellegzetes tájai váltak művészetének fő témáivá. Ösztöndíjjal járt Párizsban, Olaszországban. Festészetében egyre hangsúlyosabbá vált a színek ereje és expresszivitása, a tájat mélyen izzó, látomásszerű színhangulatokkal tette személyessé.
Remsey Ágnes iparművésszel kötött házassága hozott lelki megnyugvást a gyerekkorban átélt trauma után. Nagybányai műtermüket sajnos nem élvezhették sokáig, mert a 2. világháború miatt el kellett hagyniuk a várost. A festményekkel megrakott vagon azonban soha nem érkezett célba, így korai műveinek nagy része sajnos elveszett. 
A Remsey-család révén a magyar szecesszió bölcsőjébe, a gödöllői művésztelep közegébe érkezett, és festők, építészek, iparművészek, zenészek befogadó közösségébe került. 1949-ben költöztek Szentendrére, ahol 1989 március 1-én bekövetkezett haláláig élt.
A Pirk János életművét bemutató kiállítás nem időrendi sorrendet követ. Tematikus egységekben láthatnak válogatást, összesen 38db képet a szentendrei Pirk János Múzeum gyűjteményéből. Művészetének egyik legfontosabb alapja az életbe vetett hit volt. Személyes veszteségei, a háború és a nehéz megélhetés ellenére festészetét mindvégig az optimizmus hatotta át. Még a háborús nyomorban festett önarcképen és az 1956 októberében festett tájképen is átragyog a nap. Gyakran ábrázolta önmagát is, önarcképein keresztül az emberi sors különböző állapotait jelenítette meg.
Leggyakoribb és legjelképesebb motívuma a magvető alakja, amelyhez egész életén át visszatért. A földeken dolgozó ember az élet magját szórja el: a termékeny föld, a kenyér és az ember egymásra utaltságát fejezi ki. A magvető alakja egyszerre földhöz kötött munkás és felemelt, teremtő erejű figura, az ember megújuló reménységének jelképe, mitikus alakja, aki körül a nap glóriaként jelenik meg. Festményein a földművelés alakjai, a búzakeresztek és a természeti motívumok nemcsak a mindennapi életet, hanem az ember és a természet szoros, sorsszerű kapcsolatát is megjelenítik. Művészettörténészek hasonlóan szoros ember-természet kapcsolatot van Gogh műveiben látnak. Csak szalmabálák és vízililiomok helyett búzatáblák, kukoricakóró és a Kő-hegy, napraforgó helyett pedig a pipacs Pirk János kedvenc virága. Paraszti figuráinak és gyermekportréinak kontúros festése Gaughin haiti alakjaira emlékeztet, virágkompozíciós csendéletei Cezanne műveivel, tájképei a fauvisták absztrakt műveivel mutatnak párhuzamot. Mégis mindegyik téma nagyon ismerős, nagyon közeli, nagyon a mienk. 
Kedves Veronika és László! Köszönjük szépen, hogy támogatták azt a gondolatot, hogy édesapjuk műveit megismerjék szülővárosában. Kiváló képeit látni művészi élmény, élete pedig példa lehet mindnyájunk számára, hogy ha a tehetség kitartással párosul, akkor abból csoda születhet. 
Kedves közönségünk! Ha majd végignézik a tárlatot, meg fogják érteni, hogy a mai rossz hangulatú világunkban miért írnám fel receptre ennek a kiállításnak a megtekintését. Mindegyik képről sugárzik az optimizmus, a remény, a jóság, a kedvesség. Ezt mindenképp vigyék haza magukkal! 
Pukkai Judit, a kiállítás kurátora

